मिर्जापुर। दरवाजे का ताला तोड़कर दिनदहाड़े चोरों ने सिंचाई विभाग के बाण सागर खंड नौ में लिपिक के घर से लगभग सात लाख रुपये की चोरी कर ली। घटना की जानकारी लिपिक को तब हुई जब वह ड्यूटी करने के बाद शाम को अपने घर पहुंचे। घर पहुंचकर मकान मालिक जैसे ही अपने गेट का ताला खोलकर मकान के अंदर पहुंचे तो दरवाजे का ताला टूटा देखकर उनके होश ही उड़ गए। उन्होंने देखा की चोराें ने सभी कमरे को खंगाल डाला था और कमरे में रखा साढे़ छह लाख रुपये का आभूषण और 25 हजार नगद उड़ा ले गए थे। सूचना पर पहुंची पुलिस मामले की छानबीन में जुट गई है। घटना शहर कोतवाली क्षेत्र में पुलिस लाइन के समीप कजरहवा पोखरा की बताई जा रही है। जिगना निवासी आलोक द्विवेदी शहर कोतवाली क्षेत्र के कजरहवा पोखरा पर मकान बनवा कर परिवार के साथ रहते हैं। वह सिंचाई विभाग के बाण सागर खंड नौ में लिपिक के पद पर तैनात हैं। करीब 15 दिन पूर्व उनकी पत्नी बच्चाें के साथ मायके गई थीं और मंा गांव गई थी। शुक्रवार को पूर्वाहन दस बजे वह मकान के गेट में ताला लगाकर कार्यालय के लिए निकले थे। घर में और कोई नहीं था। शाम को करीब सात बजे जब घर के गेट के पास पहुंचे तो गेट का ताला बंद था, लेकिन अंदर जाने पर देखा की सभी कमरों का ताला टूटा था।